લાંચરુશ્વત વિવાદમાં જે રીતે સીબીઆઈએ પોતાના જ મોટા અધિકારી સામે એફઆઈઆર નોંધાવી ત્યારબાદ સતત સીબીઆઈની અંદર મતભેદો ચાલી રહ્યા છે અને તમામ અધિકારીઓ એકબીજા પર આરોપ લગાવી રહ્યા છે. સીબીઆઈ સ્પેશિયલ ડાયરેક્ટર રાકેશ અસ્થાના સામે સીબીઆઈએ લાંચરુશ્વત મામલે એફઆઈઆર નોંધાવી છે અને તેમને મુખ્ય આરોપી બનાવ્યા છે. વળી, રાકેશ અસ્થાનાએ પોતાના ઉપર લાગેલા આરોપોને ફગાવી દેતા સીબીઆઈ ડાયરેક્ટર આલોક વર્મા પર નિશાન સાધતા તેમને તેમના પદ પરથી હટાવવાની માંગ કરી છે. પરંતુ આ બધા વચ્ચે સીબીઆઈએ પોતાના ડાયરેક્ટર આલોક વર્માનો બચાવ કર્યો છે.